**Emlékeink a jövő záloga**

Beszámoló a megvalósult projektről

Komárom, Jókai Mór Gimnázium

Beró László és Blaskó József

**Első** foglalkozásunkat 2011. szeptember 16-án tartottuk. A csoporthoz végül is tizenhárman csatlakoztak. Valamennyien 10. és 11. évfolyamos diákok. A szervezéssel azt a célt is próbáltuk szem előtt tartani, hogy a projektet a következő években is folytatjuk.

A foglalkozáson először megismertettük diákjainkat a programmal. Ez után megegyeztünk, hogy a következő alkalomra mindenki álljon elő ötletekkel a megvalósítást illetően. Néhányan egyéni, mások kis csoportos ötletekben kezdtek el tervezgetni.

Ezt követően egy bevezető beszélgetés keretében felfrissítettük diákjaink ismereteit a zsidó nép történetéről, vallásáról és a magyarországi zsidóságról eddig tanultakról. Mivel előzetesen közöltük velük a foglalkozás témáját, meglepően felkészültek voltak és igazából csak moderálnunk kellet a diskurzust.

A továbbiakban forrásanyagokat adtunk a tanulók kezébe. Hosszú Gyula: *Utak a holokauszthoz…* című könyve és Szász János: *A Holocaust szemei* című filmje megfelelő részei segítségével megismertettük a csoporttal a zsidóság közép – és újkori történetét. A feldolgozás kiscsoportos, és közös munkában történt. A különböző részeket külön dolgozták fel majd ismertették az általuk tanulmányozott dolgokat a többiekkel. Az anyaggal való megismerkedés során követtük a részben általam is szerkesztett *Megközelítések…* című, a könyv és a film feldolgozásához készített tanári segédkönyv programját.

A foglalkozás végén feladatot kaptak a következő találkozás anyagához való felkészüléshez. A felkészülés kiscsoportos munkában folytatódott.

**Második** alkalommal folytattuk témánk alaposabb megismerését. Meghallgattuk az elkészült kiselőadásokat, ismertetőket. Ezt követően a csoporttal feldolgoztuk az Anna Frank Alapítvánnyal közös projektünket. Ennek címe: *Az igazság nyomában*. A sajátos feldolgozás, a képregény forma, hihetetlen módon felkeltette tanítványaink érdeklődését. A könyv és a munkafüzet magyarországi bevezetését megelőzte egy tesztelés, melynek én voltam az irányítója – szervezője. Az ország valamennyi iskolatípusában kipróbálták lelkes kollégáim az általános iskolától az egyetemig. A foglalkozásokat tanári és diák értékelések követték. Ahogy korában számos alkalommal, most is bebizonyosodott: kiválóan alkalmazható ez az oktatási módszer. Egy diáktársuk történetén keresztül sokkal könnyebben meg tudták érteni tanítványaink a kor borzalmas történetét, eseményeit. Véleményeik, gondolataik nagyban egyeztek diáktársaikéval az ország különböző részeiből, melyeket a tesztcsoport értékelésénél olvashattam. A munkafüzet feladatait otthoni munkaként dolgozták fel egyénileg. Ezt követően megvitattuk a projekt ötleteket. Számos jobbnál jobb ötlet érkezett egyéni és csoportos formában. Végül úgy döntöttünk, hogy egy kiállítás formájában dolgozzuk fel a majd összegyűjtött anyagot. A kiállítás terveink szerint egy állandó holokauszt kiállítás, melynek hangsúlyos eleme lesz városunk elveszett zsidó lakosságának emlékei.

**Harmadik** foglalkozásunk keretében az észak-komáromi zsidó hitközség által szervezett „Mi is itt vagyunk”oktatási programon vettünk részt. A program jól illeszkedett a szakkör munkájához. A diákok neves előadóktól hallhattak érdekes előadásokat.

**Negyedik** foglalkozásunk címe: A győri zsidó lakosság története, együttélési modelljei. A felkért előadó Dr. Szakál Gyula kiválóan ismeri Győr történetét, különös tekintettel a helyi zsidó társadalomra.

Először egy rövid sétát tettünk azokon a helyeken, amelyek kapcsolatba hozhatók a győri zsidó lakosság történetével. Meglátogattuk a középkori *"Judengassét"*, az ugyancsak középkori "gettó" helyszínét és a főutcát ahol a leggazdagabb (gabonakereskedelemből vagyonosodott) zsidó polgárok laktak. Ezt követően a felújított zsinagógában hallgattuk meg az előadást, amelyben visszautalt a helyszínekre.

Az előadásból kiderült, hogy Győrben nem volt térbeli szegregáció. Még érdekesebb megállapítás, hogy az antiszemitizmus mértéke szinte nulla volt az előadó véleménye szerint. Ennek okait három tényezőben határozta meg. A városi zsidó lakosság régen betelepült Győrbe, továbbá szinte kizárólag neológ volt. Harmadik elemként pedig a keresztény vállalkozó polgárság gazdasági sikerességét jelölte meg. Nem alakult ki "státusirigység", hiszen sokszor a zsidó vállalkozóknak kellett kapaszkodni a keresztények után. Sokkal inkább együttműködő vállalkozások voltak, mint konkurensek.

**Januári** foglalkozásunkat ismételten kutatómunka előzte meg. Diákjainkkal, ezen alkalommal, zsidó hagyományokkal, szokásokkal, ünnepekkel ismerkedtünk meg. A decemberi foglalkozás után két-háromfős csoportok alakultak a téma feldolgozására. A kiselőadások között volt frontális, diavetítés (PP) és filmvetítés, illetve ezek kombinációi. Filmrészleteket *Szász János: A Holocaust szemei és a Hegedűs a háztetőn* című filmekből válogattak.

Az első kiselőadás a szombatról szólt. A diákok bemutatták a szombatra való készülődés menetét, előestéjét, a szombat napját és befejezését. Beszéltek a szombaton tiltott tevékenységekről. Ezen kívül szóba kerültek a kóser és a tiltott ételek is. A második csoport bemutatta a Pesszach és a széder lefolyását. Beszéltek Ros HaSánáról és Jom Kippurról. A harmadik csoport megismertette a többiekkel a chánuká és a Purim ünnepét. A chánuká bemutatásánál beszéltek Júdás Makkabeus vezette zsidó felkelésről is. A negyedik csoport zsidó jelképekről beszélt. Bemutatták a tfilint, a mezúzát, valamint a cicit és a tálit viselésének történetét és szabályait.

**Februári** programunk már az egyre intenzívebb anyaggyűjtés keretében folyt. Projektünk célja, a diákokkal történt megbeszélés alapján egy kiállítás lesz. Ehhez már folyt a kutatómunka. Arra gondoltunk azonban, hogy a néhány tabló/tárló mutassa be az itteni zsidó közösség életét is. Észak-Komáromban még áll a zsinagóga és működik a hitközség. Egy alkalommal már voltunk ott a gyerekekkel egy konferencián. Ezt márciusban egy intenzívebb anyaggyűjtéssel egybekötött foglalkozás követte. Sajnos a magyarországi városrészben már nem működik a zsinagóga. A többszörösen átalakított épület volt vallási jellege pedig teljesen felismerhetetlen. A hitközség már régen megszűnt. Temető azonban van és gondozása, karbantartása akár egy későbbi projekt programját adhatja.

A múzeum igazgatója, Számadó Emese, összegyűjtötte legérdekesebb és legértékesebb emlékeiket. Ezt megelőzően beszélt a múzeum feladatairól, a helytörténeti kutatás fontosságáról és nehézségeiről. Az anyagok bemutatását következően ismertetőt hallgattunk meg a város történetének kiemelkedő zsidó családjairól, személyiségeiről. Hangsúlyozta milyen fontos szerepet játszottak a település iparosításában, polgárosodásában.

**Márciusban** diákjainkkal ismét Észak-Komáromba mentünk. Paszternák Tamás a hitközség vezetőjének fia látott bennünket vendégül a Menházban.

Bemutatta az épületet és megismertetett bennünket a komáromi hitközség történetével. Szerencsére itt még találunk működő hitközséget szemben a Dél-Komárommal. Előadásában hangsúlyos szerepet játszott az itt élt emberek élete, története, szokásai. A programot a Menház múzeumában folytattuk. Itt diákjaink a tárlók és a kiállított tárgyak segítségével képet alkothattak a közösség múltjáról, ünnepeiről, mindennapi életéről.

A múzeum után átmentünk a zsinagógába. Előadónk mesélt a zsinagógák szerepéről, történetéről. Bemutatta belső szerkezetét. Beszélt az ortodox és neológ zsinagógák közötti különbségekről. Végezetül megtudhattuk milyen fontos szerepet tölt be a Menház és a zsinagóga Komárom kulturális életében.

**Áprilisban** három foglalkozást tartottunk diákjainkkal. 21-én és 23-án a kiállítást készítettük elő. Kiválogattuk a meglévő forrásokból a tárlat képeit, szövegeit és összeállítottuk az anyagot. 25-én délután 14.00-kor nyitottuk meg kiállításunkat.

A kiállítás címe az ***„Elveszett közösségek”*** lett. Arra gondoltunk, hogy bemutatjuk városunk elpusztult zsidó közösségének életét, tevékenységét, a város életében, iparosodásában, kulturális életében betöltött fontos szerepét és ezzel világítsunk rá arra a hiányra, amit elpusztításuk okozott.

Öt tárlóban gyűjtöttük össze az anyagot. Az egyes táblák a zsidó közösségi élet színtereit, a két városrész zsidó családjainak tevékenységét, kiemelkedő személyiségeit mutatják be. Külön tárló foglalkozik a városban élt művészekkel, írókkal. A kiállítás utolsó része a temetőkről, a temetkezési szokásokról szól és bemutatja a Csillag erőd szomorú szerepét a vészkorszakban.

Iskolánk az idei tanévben ezzel a kiállítással emlékezett meg a holokauszt áldozatainak emléknapjáról.

A program zárásaként **májusban** látogatást tettünk a Holokauszt Dokumentációs Központban és a pesti zsidónegyedben.